BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for støtte fra EGF er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 25. maj 2012 indsendte Sverige ansøgning EGF/2012/005 SE/Saab om økonomisk EGF-støtte som følge af afskedigelser i Saab Automobile SA, hos en af dens dattervirksomheder og 16 af dens leverandører i Sverige.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt.

RESUMÉ AF ANSØGNINGEN OG ANALYSE

Nøgledata: ||

EGF-referencenummer || EGF/2012/005

Medlemsstat || Sverige

Artikel 2 || litra a)

Hovedvirksomhed || Saab Automobile SA

Leverandører og producenter i efterfølgende produktionsled || 16

Referenceperiode || 19.12.2011 – 19.4.2012

Startdato for de individualiserede tilbud || 20.12.2011

Ansøgningsdato || 25.5.2012

Afskedigelser i referenceperioden || 3 239

Afskedigelser før og efter referenceperioden || 509

Støtteberettigede afskedigelser i alt || 3 748

Afskedigede arbejdstagere, der forventes at deltage i foranstaltningerne || 1 350

Udgifter til de individualiserede tilbud (EUR) || 10 509 120

EGF-implementeringsomkostninger[3] i EUR || 400 000

EGF-implementeringsomkostninger i procent || 3,67

Samlet budget (EUR) || 10 909 120

EGF-støtte (50 %) i EUR || 5 454 560

1. Ansøgningen blev forelagt Kommissionen den 25. maj 2012 og suppleret med yderligere oplysninger i tiden indtil den 20. august 2012.

2. Ansøgningen opfylder betingelserne for anvendelse af EGF i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhængen mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen

3. For at fastslå, at der er en sammenhæng mellem afskedigelserne og de gennem­gribende strukturelle ændringer i verdenshandelsmønstrene, som kan tilskrives globaliseringen, henviser Sverige til brochuren "Vejledning vedrørende automobil­industrien"[4], hvoraf det fremgår, at EU-27 med 15,1 mio. enheder i 2010 tegnede sig for 26 % af den internationale produktion af personbiler, hvilket er et betydeligt fald fra 34,1 % i 2005 og 35,9 % i 2000. I det samme tiår var BRIK-landenes markedsandel steget fra 8,4 % (2000) til 15,8 % (2005) og til 33,5 % (2010).

4. Den faldende andel af det europæiske marked som andel af verdensmarkedet for personbiler underbygges også af den endelige rapport Cars 21, der blev offentliggjort den 6. juni 2012[5].

5. Den seneste halvårlige rapport fra Foreningen af Europæiske Automobilfabrikanter (ACEA)[6] viser, at indregistreringen af nye personbiler i EU fortsat falder. Således er tallet for juni 2012 2,8 % under tallet for juni 2011, der igen var 7,3 % under tallet for juni 2010. Tendensen har været næsten konstant nedadgående inden for de seneste fem år (2008 til 2012, dog med en mindre stigning i 2009).

6. Situationen for Saab har i de seneste år været usikker, og General Motors meddelte i august 2008, at man ønskede at sælge virksomheden. Efter en række forhandlings­runder uden resultat købte den hollandske virksomhed Spyker Cars Saab den 23. februar 2010. Den fik hurtigt likviditetsproblemer, hvilket stoppede produktionen. Et forsøg på at sælge virksomheden til en kinesisk virksomhed slog fejl, da General Motors nægtede at overdrage licenserne til de biler, som den kinesiske virksomhed ønskede at producere. Den 19. december 2011 indgav Saab Automobile konkurs­begæring.

7. Automobilsektoren har indtil dato været genstand for de fleste EGF-ansøgninger med 16 sager, hvoraf syv er baseret på handelsrelateret globalisering, mens de øvrige ni er kriserelateret[7].

Dokumentation for antallet af afskedigelser og opfyldelse af kriterierne i artikel 2, litra a)

8. Sverige indgav ansøgningen i medfør af interventionskriterierne i artikel 2, litra a), i forordning (EF) nr. 1927/2006, som forudsætter mindst 500 afskedigelser over en periode på fire måneder i en virksomhed i en medlemsstat, inklusive afskedigelser hos leverandører eller producenter i efterfølgende produktionsled.

9. Ansøgningen vedrører 3 239 afskedigelser hos Saab Automobile AB og dens dattervirksomhed SAAB Automobile Powertrain AB i referenceperioden på fire måneder fra 19. december 2011 til 19. april 2012 og yderligere 509 afskedigelser hos 16 underleverandører inden referenceperioden, men i forbindelse med den samme kollektive afskedigelsesprocedure. Alle disse afskedigelser blev beregnet i overens­stemmelse med artikel 2, stk. 2, tredje led, i forordning (EF) nr. 1927/2006. De svenske myndigheder har bekræftet i henhold til samme led, at alle disse afskedigelser har fundet sted i den mellemliggende tid.

Redegørelse for afskedigelsernes uforudseelighed

10. De svenske myndigheder fremfører, at konkursen og lukningen ikke kunne forudses på trods af de seneste års problemer hos Saab. En række købere var interesseret i at overtage virksomheden og dens arbejdskraft, og en række bilmodeller var attraktive for potentielle købere. Det var først, da GM som tidligere ejer nægtede at overdrage de nødvendige licenser til en potentiel kinesisk køber, at virksomheden ikke havde andre muligheder og besluttede at indgive konkursbegæring.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

11. Ansøgningen vedrører 3 748 afskedigelser, hvoraf 3 239 fandt sted hos Saab Automobile AB og dens dattervirksomhed SAAB Automobile Powertrain AB og de resterende 509 fandt sted hos 16 underleverandører. Da listen over underleverandører er fortrolig, men tilgængelig for revisionsmyndigheden, er virksomhederne opført som A, B, C osv. i nedennævnte tabel.

Virksomhed || Antal afskedigelser

Saab Automobile Aktiebolag || 2 960

Saab Automobile Powertrain AB || 279

A || 71

B || 45

C || 7

D || 88

E || 123

F || 20

G || 8

H || 14

I || 11

J || 20

K || 8

L || 31

M || 10

N || 16

O || 5

P || 32

I alt || 3 748

12. Af det samlede tal er der tiltænkt støtte til 1 350 arbejdstagere. De fleste af de resterende arbejdstagere (især teknikere og andre velkvalificerede arbejdstagere) har allerede fundet et nyt arbejde. De arbejdstagere, der er tiltænkt støtte, fordeler sig, som følger:

Kategori || Antal || Procent

Mænd || 1 000 || 74,07

Kvinder || 350 || 25,93

EU-borgere || 1 320 || 97,78

Ikke-EU-borgere || 30 || 2,22

15-24-årige || 15 || 1,11

25-54-årige || 1 200 || 88,89

55-64-årige || 135 || 10,00

Over 64 år || 0 || 0,00

13. Blandt disse arbejdstagere har 20 langvarige helbredsproblemer og handicap.

14. Fordelingen på faggrupper er, som følger:

Kategori || Antal || Procent

Lovgivere, højtstående embedsmænd og virksomhedsledere || 27 || 2,00

Akademikere/eksperter || 215 || 15,93

Teknikere og fagfolk || 180 || 13,33

Kontoransatte || 193 || 14,30

Personale inden for service, salg og markedsføring || 16 || 1,19

Arbejdere inden for håndværk og lignende erhverv || 88 || 6,52

Anlægs- og maskinoperatører og samlebåndsarbejdere || 523 || 38,74

Elementær beskæftigelse || 5 || 0,37

Andre || 103 || 7,63

15. De 103 personer, som er opført under "andre" er en blanding af arbejdstagere fra forskellige små kategorier, f.eks. direktører, medicinsk personale og kunstnere.

16. I overensstemmelse med artikel 7 i forordning (EF) nr. 1927/2006 har Sverige bekræftet, at man i EGF's forskellige gennemførelsesfaser, og især med hensyn til adgangen til den, har ført og fortsat vil føre en politik for ligestilling mellem mænd og kvinder og en politik for ikke-forskelsbehandling.

Beskrivelse af det pågældende geografiske område og de relevante myndigheder og andre aktører

17. Størstedelen af de afskedigede arbejdstagere bor i kommunerne Trollhättan, Vänersborg og Uddevalla, som ligger mellem 70 og 90 km nord for Göteborg, der er den største by i det industrialiserede Västra Götalands len. Det er et område, der allerede har en høj ledighed som følge af tidligere fabrikslukninger. Fremstillingsindustrien er den største erhvervssektor i Trollhättan med 55 500 indbyggere.

Den svenske offentlige arbejdsformidling (PES) er hovedaktør i alle de berørte kommuner sammen med Trollhättan by, Högskolan Väst, fagforeningerne og genplaceringsorganisationerne, Trygghetsrådet TRR og Startkraft.

Afskedigelsernes forventede virkning på beskæftigelsessituationen på lokalt, regionalt og nationalt plan

18. Efter Saabs konkursbegæring steg ledigheden i Trollhättan i januar 2012 til mere end 20 %, hvilket var den højeste ledighed blandt de 290 kommuner i landet. Nabokommunerne oplevede også en kraftig stigning i ledigheden af samme grund, selv om mange af disse allerede havde en meget høj procentsats.

Saab Automobile havde også en indirekte virkning på beskæftigelsen og merværdien gennem indkøb af råvarer og rådgivningstjenester såvel som andre ydelser fra leverandørerne. Det nationale institut for økonomisk forskning (NIER) udarbejdede et skøn over virkningen af Saabs lukning på den svenske økonomi, hvoraf det fremgår, at Saab i 2010 skabte ca. 3 200 job hos sine underleverandører, hvilket på daværende tidspunkt svarede til 0,9 eksternt job for hvert job hos Saab.

Ca. 2 000 af de 3 600 arbejdstagere fra Saab bor i Trollhättan, hvilket er 8,4 % af de ansatte i kommunen.

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

19. Sverige foreslår EGF-foranstaltninger og aktioner, der går ud over det, som arbejds­formidlingen normalt tilbyder, og opererer dermed med en "udvidet værktøjskasse" i sit forsøg på at finde skræddersyede løsninger. I praksis vil dette styrke bestræbelserne på områder, som f.eks. hjælp til jobsøgning, erhvervsvejledning, skræddersyet efteruddannelse og yderligere efteruddannelse (f.eks. i nye it-færdigheder), validering af arbejdserfaring, genplacering, iværksætterfremmende foranstaltninger eller støtte til at blive selvstændig samt særlige tidsbegrænsede foranstaltninger (støtte til jobsøgende, tilskud til flytning, tilskud til efteruddannelse, foranstaltninger til gavn for dårligt stillede eller ældre arbejdstagere, således at de kan beholde deres job eller vende tilbage til arbejdsmarkedet osv.)

20. Arbejdstagere, der modtager EGF-støtte, vil få tilbudt et større program af foranstaltninger, som de kan vælge mellem, herunder foranstaltninger, som ikke normalt udbydes af PES. De vil kunne drage fordel af foranstaltninger, der varer længere end normalt, og en styrket service på et tidligere tidspunkt end normalt. Alle nedennævnte foranstaltninger er fælles om at fokusere på, at man bevæger sig i retning af "grønne job", hvor Sverige er en af de førende nationer på internationalt plan. Ifølge prognoser vil der være fremtidig arbejdskraftmangel på dette område, og EGF-foranstaltningerne kan medvirke til at undgå dette. Den største bølgekraftpark i verden vil stå færdig i 2014-15 i Sotenäs kommune, som er i pendlerafstand til Trollhättan regionen.

21. EGF-foranstaltningerne omfatter følgende:

– Hjælp til jobsøgning: De arbejdstagere, der er tiltænkt støtte, vil få tidligere og mere individuel støtte end normalt, og langtidsledige vil få særlig hjælp. Gruppearbejde vil indgå i de tilbudte foranstaltninger. Arbejdstagere vil få adgang til jobvejledning.

– Erhvervsvejledning: De arbejdstagere, der er tiltænkt støtte, vil få mere hjælp på et tidligt tidspunkt enten individuelt eller i grupper. Formålet er, at deltagerne får en realistisk erhvervsvejledning på et område, hvor der er efterspørgsel efter arbejdskraft, og hvor det vurderes, at deltageren har gode changer for at finde et job, når den supplerende efteruddannelse er afsluttet. Jobmuligheder inden for grønne sektorer vil få særlig opmærksomhed.

– Validering af erfaring og uddannelse på arbejdsmarkedet: Der kan i øjeblikket tilbydes validering af erfaring under de generelle ordninger på områder som elek­tricitet, bygge- og anlæg, sundhedsvæsen, industri, transport og catering/restau­ration. EGF-støtten vil åbne for nye muligheder for de afskedigede arbejdstagere på andre områder, hvor de har opnået erfaring, og hvor de måske kan opnå de nødvendige kvalifikationer enten direkte eller ved hjælp af yderligere efter­uddannelse, herunder også inden for de grønne sektorer. Der vil også være mulig­hed for en lærlingeuddannelse til de personer, der måtte ønske at gå denne vej.

Arbejdsformidlingen kan tilbyde kortere erhvervsmæssige kurser med henblik på at besætte stillinger, hvor der er mangel på færdigheder, som ikke kan afhjælpes gennem det normale efteruddannelsessystem. EGF-støtten gør det muligt at udvide antallet af de tilgængelige kurser, sikre adgang med eksamensbevis, forlænge varigheden fra de sædvanlige seks måneder til tolv måneder og inkludere kvalifikationen som projektleder i den enkeltes eksisterende eller potentielle ekspertiseområde.

– Støtte til praktikophold og jobsøgning: Varigheden af praktikophold og jobsøgning kan udvides med EGF-støtte ud over de normale seks måneder, hvis det forventes at kunne hjælpe arbejdstageren til at få ansættelse hos en bestemt arbejdsgiver.

– Iværksætterstøtte: Ud over de normale bestemmelser om iværksættelse vil EGF-støtten give arbejdstagerne mulighed for at få mere støtte til iværksættelse og en mentorordning i længere tid i tilgift til yderligere efteruddannelse, rådgivning og marketing.

– Mobilitetstillæg: Tillægget ydes som støtte til flytning af en husstand til en ny by, til rejeseomkostninger i forbindelse med jobinterview og til udgifter i forbindelse med pendling.

22. De EGF-implementeringsomkostninger, der er medtaget i ansøgningen i overens­stemmelse med artikel 3 i forordning (EF) nr. 1927/2006, dækker forberedelser, forvaltning og kontrolaktiviteter samt oplysning og reklame.

23. De individualiserede tilbud, der forelægges af de svenske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De svenske myndigheder anslår de samlede omkostninger til 10 909 120 EUR, hvoraf udgifterne til de individualiserede tilbud er på 10 509 120 EUR, og EGF-implementerings­omkostningerne er på 400 000 EUR (3,67 % af det samlede beløb). Der anmodes om EGF-støtte på i alt 5 454 560 EUR (50 % af de samlede omkostninger).

Foranstaltninger || Anslået antal arbejdsta­gere, som er tiltænkt støtte || Anslåede omkost­ninger pr. arbejdsta­ger, som er tiltænkt støtte (i EUR) || Samlede omkostninger i EUR (EGF og national medfinansie­ring)

Individualiserede tilbud (artikel 3, stk. 1, i forordning (EF) nr. 1927/2006)

Hjælp til jobsøgning || 1 350 || 373 || 503 550

Erhvervsvejledning || 1 350 || 93 || 125 550

Validering af erfaring og uddannelse på arbejdsmarkedet || 800 || 6 000 || 4 800 000

Støtte til praktikophold og jobsøgning || 800 || 5 000 || 4 000 000

Iværksætterstøtte || 90 || 9 778 || 880 020

Mobilitetstillæg || 400 || 500 || 200 000

Subtotal - individualiserede tilbud || || 10 509 120

EGF-implementeringsomkostninger (artikel 3, stk. 3, i forordning (EF) nr. 1927/2006)

Forberedelser || || 80 000

Forvaltning || || 190 000

Oplysning og reklame || || 60 000

Kontrolaktiviteter || || 70 000

Subtotal - EGF-implementeringsomkostninger || || 400 000

Samlede anslåede udgifter || || 10 909 120

EGF-støtte (50 % af de samlede udgifter) || || 5 454 560

24. Sverige bekræfter, at de ovenfor beskrevne foranstaltninger supplerer foran­staltninger, hvortil der modtages støtte gennem strukturfondene. Den svenske offentlige arbejdsformidling vil tilpasse kontrollisterne for at sikre, at modtagere af EGF-støtte ikke også modtager støtte fra andre af EU’s finansielle instrumenter og således undgå dobbeltfinansiering.

Datoen/datoerne for iværksættelse eller planlagt iværksættelse af de individualiserede tilbud til de berørte arbejdstagere

25. Den 20. december 2011 iværksatte Sverige de individualiserede tilbud til de berørte arbejdstagere i den samordnede pakke, som EGF anmodes om at medfinansiere. Denne dato markerer således begyndelsen af støtteberettigelsesperioden for enhver EGF-støtte.

Procedurer for høring af arbejdsmarkedets parter

26. Siden produktionen på Saab-anlægget blev indstillet, har arbejdsformidlingen været rede til at iværksætte foranstaltninger på det involverede personales vegne. Det har medført positive relationer med kommunen, arbejdsgiverne, fagforeningerne og genplaceringsorganisationerne Startkraft og Trygghetsrådet (som begge er etableret ved kollektive aftaler).

27. De svenske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

28. Med hensyn til de kriterier, der er fastsat i artikel 6 i forordning (EF) nr. 1927/2006, kunne de svenske myndigheder i deres ansøgning:

· bekræfte, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

· dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer

· bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter.

Forvaltnings- og kontrolsystemer

29. Sverige har underrettet Kommissionen om, at den økonomiske støtte vil blive forvaltet af den svenske offentlige arbejdsformidling (PES), som er blevet formelt udpeget som forvaltnings- og betalingsmyndighed. Projektregnskaberne vil blive undersøgt af den interne revisionsenhed, der er et separat organ tilknyttet ledelsen i PES. Det har til opgave at undersøge den interne kontrolproces hos PES og foreslå forbedringer, rådgive og støtte bestyrelsen og direktøren. Projektet vil regelmæssigt blive underkastet revision.

Finansiering

30. På grundlag af ansøgningen fra Sverige beløber den foreslåede EGF-støtte til den samordnede pakke af individualiserede tilbud (inklusive EGF-implementerings­omkostninger) sig til 5 454 560 EUR, hvilket svarer til 50 % af de samlede omkostninger. De tildelinger fra fonden, som Kommissionen foreslår, er baseret på oplysninger fra Sverige.

31. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

32. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

33. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

34. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2012, jf. punkt 28 i den interinstitutionelle aftale af 17. maj 2006.

Kilder til betalingsbevillinger

35. Efter at budgetmyndighedens to parter har vedtaget de EGF-ansøgninger, der i øjeblikket er under behandling, vil de betalingsbevillinger på EGF-budgettet, der er til rådighed, være på 6 618 EUR. En overførsel på 5 447 942 EUR fra den europæiske mikrofinansieringsfacilitet Progress vil blive anvendt til at dække det yderligere beløb, der er nødvendigt i forbindelse med denne ansøgning.

36. Betalingsbehovet hos den europæiske mikrofinansieringsfacilitet Progress i slutningen af året, som er baseret på de seneste skøn udarbejdet af Den Europæiske Investeringsfond, der er forvaltningsmyndigheden, giver mulighed for at overføre 5 447 942 EUR til EGF-budgetposten.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2012/005 SE/Saab fra Sverige)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[8], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[9], særlig artikel 12, stk. 3,

under henvisning til forslag fra Europa-Kommissionen[10], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og hjælpe dem med at vende tilbage til arbejdsmarkedet.

(2) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(3) Sverige indgav den 25. maj 2012 en ansøgning om anvendelse af EGF i forbindelse med afskedigelser hos Saab Automobile SA og en af virksomhedens dattervirksomheder samt 16 leverandører og supplerede den med yderligere oplysninger i tiden indtil den 20. august 2012. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 5 454 560 EUR.

(4) Der bør derfor som følge af Sveriges ansøgning ydes økonomisk støtte fra EGF —

VEDTAGET DENNE AFGØRELSE:

Artikel 1

I forbindelse med Den Europæiske Unions almindelige budget for regnskabsåret 2012 stilles der et beløb til rådighed fra Den Europæiske Fond for Tilpasning til Globaliseringen (EGF) på 5 454 560 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] I overensstemmelse med artikel 3, stk. 3, i forordning (EF) nr. 1927/2006.

[4] http://www.acea.be/images/uploads/files/20110921_Pocket_Guide_3rd_edition.pdf

[5] http://ec.europa.eu/enterprise/sectors/automotive/files/cars-21-final-report-2012_en.pdf

[6] http://www.acea.be/images/uploads/files/20120717_PRPC-FINAL-1206.pdf

[7] Regelmæssige opdateringer kan ses her: http://ec.europa.eu/social/BlobServlet?docId=4558&langId=en

[8] EUT C 139 af 14.6.2006, s. 1.

[9] EUT L 406 af 30.12.2006, s. 1.

[10] EUT C […], […], s. […].